
1. JAHVALANDIA


Juhlasalin eturivissä istui kaksikymmentä eriskummallista ja erinäköistä otusta. Yhteinen piirre niillä kaikilla oli, että hiki valui ruumiista aiheuttaen pienen hajuongelman juhlaväen sieraimiin. Sali oli täynnä. Lähes 3000-päinen juhlaväki istui hiljaa ja kehot jännittyneinä. Eturivissä oli vastavalmistuneita jahvanauttikokelaita odottaen tuomiota, olisiko heidät hyväksytty jahvanauteiksi. He olivat muuntautuneet kunkin kohdeplaneettansa olioksi, josta syystä heillä jokaisella oli erilainen ulkomuoto. Jahvanautti 2019-6, lempinimeltään Juise oli yksi eturivissä hikoilevista kokelaista. Kenelläkään ei ollut vielä tietoa, olisiko läpäissyt pitkän koulutuksen ja pääsisikö kohdeplaneettaan suorittamaan isänmaallisia velvollisuuksia.


Jahvalandia sijaitsee muutamien valovuosien päässä Tellus nimisestä planeetasta, joka myös Maapallona tunnetaan. Jahvalandia on satojatuhansia vuosia edellä maapallon kulttuuria ja teknologiaa. Kehitys on mennyt niin pitkälle, että kaikki luonnonvarat on kulutettu loppuun ajat sitten. Tämä on luonut tarpeen matkustaa muille planeetoille ja komeettojen pinnoille hankkimaan elämää ylläpitävää hyvinvointia.


Jahvalandia muistuttaa – kuten nimikin viittaa – appelsiinin kuorta, koska sen uloimmasta kuoresta on ajat sitten hävinnyt kaikki kasvillisuus ja vesi. Kaikki elämä planeetalla tapahtuu pääasiassa kuoren alla, jonne on rakennettu koko planeetan kattava elinympäristö.


Teknologian ansiosta planeetalta ei näyttäisi ensi silmäyksellä puuttuvan mitään. Planeetan asukkailla eli jahvalandialaisilla on mahdollisuus teknologian avittamana tehdä lähes kaikkea mahdollista. Täydellinen mahdollisuus kloonata lähes mikä esine, asia tai elollinen olio on erittäin näppärä ominaisuus. Työtä ei myöskään juuri tarvitse tehdä, koska teknologian ansiosta kaikki mahdollinen on saatavissa vain ajatuksen voimalla. Ruoan tarve on minimoitunut ajan ja evoluution myötä, joten syödä ei tarvitse läheskään niin paljon kuin maapallolla on tapana syödä. Ruokakulttuuri on käytännössä hävinnyt Jahvalandiasta. On vaan turhaa syödä kaiken maailman erilaisia ruokia, kun ravinnontarpeen voi helposti tyydyttää pienellä kapselilla. Sen verran kulinarismia kuitenkin vielä on olemassa, että ruokakapseleita on erikokoisia ja värisiä. Maku kapseleissa vähän vaihtelee, tämän verran on turhamaisuudelle jätetty jalansijaa.


Vaikka Jahvalandia elää näennäisesti ihannetilassa ja elo on lähes paratiisinomainen, jotain sieltä kuitenkin puuttuu. Elämän ilo planeetalla on hiipunut ja kaikki tuntuu arkisen harmaalta. Väki ei enää tunnu muistavan tuhansien vuosien takaista elämää planeetalla, missä vallitsi täysin erilaiset olosuhteet. Tuohon aikaan oli olemassa vielä iso kirjo eri heimoja. Planeetan pinta oli rehevää, monivivahteista ja asumiseen hyvin soveltuvaa. Väestö tunsi myös kaikenlaisia tunteita, jotka ovat ajan myötä vaipuneet unholaan: viha, rakkaus, kateellisuus, katkeruus, ilo, suru. Nykyään vallitseva tunnetila planeetalla on harmonia. Tämä harmoninen olotila on - suoraan sanoen - alkanut tuomaan monelle asukkaalle ahdistuneisuutta. Kaikki positiiviset tuntemukset ovat taaksejääneitä. Tähän planeetalla ollaan nyt johtohenkilöiden taholta havahduttu ja päätetty tarmokkaasti puuttua.


Jahvalandian hallinto ja johtaminen on eriytynyt tietynlaiseksi. Ylintä valtaa pitää Iso-Jahva. Iso-Jahvalla on apunaan ministeriöitä. Iso-Jahva on yli 2000 vuotta vanha. Hän on nähnyt kaikenlaista planeetan historiassa. Muistikuvat eivät kuitenkaan kanna niihin aikoihin, jolloin vallitsi myös positiivisia tunnetiloja. Siksi Iso-Jahva on päättänyt lähettää JMM:stä (Jahvalandian Matkustus Ministeriö) koulutetun jahvanautin johonkin lähiavaruuden planeetalle keräämään esineitä, asioita, tietoa ja tunnetiloja, joilla saataisiin Jahvalandian elämään jälleen positiivisuutta.


Jahvanautti Juisella on ikä 900 vuotta. Vähän aikaa sitten hän hikoili juhlaseremonioissa ja sai vihdoin huojentavan tiedon, että hänet oli hyväksytty jahvanautiksi. Koulutus kesti noin 60 vuotta. Se piti sisällään monia asioita, joita galaksien välisessä matkustamisessa on tarpeen hallita. Alusta sinänsä on helppo ohjata, asetetaan vain määränpääkoordinaatit, jonka jälkeen laitetaan nukkumaan. Nukkumista harjoitellaan sitäkin enemmän. Unen aikana tulee tehdä kaikenlaisia harjoitteita, jotta toimintavire määräpäässä olisi mahdollisimman hyvä. Välillä pitää myös herätä ja jaloitella. Alus kulkee lähes valonnopeutta, joten se luo myös erinäisiä haasteita, joita tulee pystyä käsittelemään matkan aikana. Ehdottomasti suurin aika koulutuksessa vierähtää muuntumiskouluttautumisessa. Jahvanautin tulee pystyä muuntautumaan kohdeplaneetan asukkaaksi nopeasti ja tavalla, jossa kohdeplaneetan asukkaat eivät kykene tunnistamaan kohtaamaansa jahvanauttia toisen planeetan muukalaiseksi. Jahvanautin tulee kyetä kommunikoimaan myös usealla eri kielellä. Hänellä tulee olla perustietämys kohdeplaneetan nykyoloista, tavoista ja maantiedosta. Kaikkea jahvanautin ei tarvitse kuitenkaan muistaa ulkoa, sillä hänellä on apunaan ”Jaafle”. Kyseessä on hakukone, jolla voi jaaflata ja etsiä tietoa kyseisestä planeetasta. Jaaflen huono puoli on kuitenkin se, että siihen ei voi täysin luottaa ja joskus se antaa myös väärää tietoa. Käyttöliityntä Jaafleen on kuitenkin erinomainen. Sitä voi käyttää monella tapaa, mutta ehkä paras tapa on käyttää sitä ajatuksen voimalla.










2. MATKA


Kohdeplaneetaksi oli valikoitunut jo ajat sitten kaukainen sinisenhohtava upea planeetta, nimeltään Tellus, Maapalloksikin useasti kutsuttu. Telluksella oli käyty aiemminkin. Aiemmilla matkoilla oli lähinnä tarkkailtu, missä kehitysvaiheessa planeetta on ja voisiko sieltä oppia jotain. Teknologisesti se on kuitenkin vielä takapajula, joten teknisessä mielessä sieltä ei ole saatu juurikaan mitään oppia. Muutama aiempi jahvanautti olikin jättänyt kokeeksi erinäisiä teknisiä esineitä ja asioita Tellukselle. Tarkoituksena oli saada selville, miten nopeasti teknistyminen kehittyisi, jos heitä jonkin verran avitettaisiin. Einstein ja Torvalds olivat mm. tällaisia kohdehenkilöitä, joille oli jätetty vihjeitä. Einsteiniin otettu yhteys meni melkolailla pieleen, kun jahvanauttimme tapasi maanasukas Albertin ja antoi hänelle kaavan, jolla voisi lentää valon nopeudella. Näin Albert voisi tulla vastavierailulle Jahvalandiaan. Homma kusi jo heti kättelyssä. Jahvanautti oli tekeytynyt toiseen kuuluisista ilmailuajan Wrightin veljeksistä, Wilburiksi. Kun jahvanautti tapasi Albertin ja sanoi hänelle huonolla murteellaan: ”Meitä on Jenkeissä kaksi tutkijaa (Wright and Wright). Olemme kehitelleet nopeaa menopeliä. Emää-se-toinen oo vaan mä oon se ensimmäinen, Wilbur”. No, Albertti alkoi heti höpöttämään jostain E=MC2 kaavasta ja meni ihan transsiin. Yritä siinä sitten myydä hänelle valon nopeudella kulkevan menopelin kaavaa. Toinen yhteydenotto Linuksen kanssa oli sitten hedelmällisempi. Hän kehitti tapaamisen jälkeen käyttöjärjestelmän, jonka jahvanautti kopioi seuraavalla matkalla. Linux käyttöjärjestelmä onkin syrjäyttänyt viime aikoina JahvaxOS:n Jahvalandiassa. Nähtäväksi jää, mitä Juise tulee jättämään Tellukselle, josta voisi kehkeytyä jotain hyvää sekä Tellukselle että opiksi Jahvalandialle.


Aiemmilla matkoilla Tellukselle on tehty myös erinäisiä henkilökokeita. Kokeiden tarkoituksena on ollut tutkia, saisiko geenimuunnoksilla aikaiseksi Jahvalandian kansalaisille positiivisia tunteita, joita heillä ei enää ole. Jahvanautit antoivat mm. Adolf Hitler, Donald Trump ja Vladimir Putin nimisille satunnaisille ihmislapsille DNA pistoksen heidän syntyessään, jolla heidän DNA-perimäänsä hieman muunneltiin. Maasta kantautuneiden tietojen mukaa kyseiset kokeilut eivät ole olleet kuitenkaan kovinkaan rohkaisevia. Mutta näistä tuloksista ei Juise tulisi lannistumaan, vaan hän tulisi tekemään mahdollisesti uusia DNA-kokeiluja matkansa aikana.


Kolme, kaksi, yksi, nolla, pam. Näin avaruusalus lähti kohti Tellusta. Usea valovuosi tulisi vierähtämään matkaan ja Juise saisi viettää omaa aikaansa aluksella. Matkaan lähti vain yksi jahvanautti, koska ruumatilaa haluttiin säästää mahdollisimman paljon maapallolta tuotaville esineille, asioille ja tunnetiloille. Ei ollut mitään käsitystä, kuinka paljon tilaa esimerkiksi veisi positiivisuus-niminen tunnetila aluksen tiloista. Tästä syystä päätettiin ottaa varman päälle ja säästää kaikki ylimääräinen tila.


Juise oli jo jonkin aikaa vaihtanut arkipuheensa maapallon kielille, jotta sisäistäisi kielen mahdollisimman hyvin. Hankaluutena on kuitenkin ollut kielten valtava määrä ja monivivahteisuus. Näiden kaikkien kielten opetteluun hänellä toki on paljon aikaa pitkän matkansa aikana. Matkavauhti on noin 250 000 kilometriä sekunnissa ja suurimman osan aikaa Juise on ajatellut nukkua. Mutta aina välillä herätessään hän on päättänyt päntätä lisää maapallon eri kieliä, jotta kommunikoinnissa tulisi mahdollisimman vähän ongelmia. Koulutuksessa oli kerätty joitain hyödyllisiä sanoja ja sanontoja, joita jahvanautin tulisi opetella, jotta pärjäisi maassa small-talkkia puhuen maan asukkaiden kanssa. Tässä muutamia: ”Tämä on pieni askel ihmiselle, mutta suuri harppaus ihmiskunnalle", ”kiitos”, ”perkele”, ”oho”, ”ompas säitä pidellyt..”, ”hou hou, onkos kilttejä lapsia?”, ”Carloksen auto syttynyt palamaan! Nii? Mitäää... Mitä!!?”, ”fifti-siksti”, ”olen berliiniläinen”, ”ei auta itku markkinoilla”. Juise oli jo innoissaan päästäkseen käyttämään opettelemiaan sanontoja ja uusia kieliä maan asukkaiden kanssa, vaikka hän ei täysin vielä sisäistänyt, missä tilanteessa ja missä kohtaa kutakin sanaa ja sanontaa tulisi käyttää.


Matka alkoi olla jo lopuillaan ja sininen täplä avaruudessa suureni suurenemistaan. Aluksen automatiikka oli jo hyvän aikaa sitten vähentänyt matkavauhtia valonnopeudesta ykkösvaihteelle, joka sekin körötteli alusta runsaan 2000 kilometrin sekuntivauhtia. Alus oli juuri Saturnuksen renkaita ohittamassa, kun Juise heräsi unesta valmistautuakseen maan kohtaamiseen. Piti käydä kusella ja syödäkin jotain, jotta olisi virkeä laskeutumaan johonkin maan kolkkaan. Ja tosiaan, nythän alkoi olla aika valita, mihin maahan hän laskeutuisi ensimmäisenä. Tätä ei JMM ollut määritellyt hänelle etukäteen, vaan Juise sai itse valita matkareittinsä ja vierailemiensa maiden kohteet parhaaksi katsomallaan tavalla. Hän tunsi oikein luissa ja ytimissä näin suuren vastuun saamisen matkan suunnittelussa. Tärinä meni läpi kehon moista kunniaa miettiessään. Tärinän loputtua kehossa hänellä alkoi kuitenkin lyödä tyhjää päässä.




	- Mihin hittoon sitä oikein laskeutuisi ensimmäisenä? Juise pohdiskeli kuumeisesti.





Alus alkoi olla jo niin lähellä maata, että päälle piti laittaa visuaalisen havainnoinnin ja tutkan häivyttävä VITUsysteemi. Kyseinen systeemi häivyttää aluksen täysin maan alkeellisten laitteiden ulottumattomiin. Ei näe tutka mitään, ei näe kaukoputki mitään, ei näe satelliitti mitään. Kaikki on piilossa uteliaiden maan asukkaiden havainnoinnilta.




	- Nyt on oiva mahdollisuus laskeutua näkymättömästi aluksella mihin maan kolkkaan tahansa, kunhan vain perkele tietäisi, mihin laskeutua, Juise mietti itsekseen.





Viimeisen kuittauksen Juise teki vielä Jahvalandian matkanseuranta-koordinaatioryhmälle:




	- Laitoin VITUn päälle ja olen nyt lähestymässä maata. Kommunikointi teidän kanssa nyt hankaloituu, kun saavun maan ilmakehään.


	- Tiedä vaikka tämä lause jäisi Jahvalandian avaruushistorian yhdeksi kuuluisimmista lauseista tulevaisuudessa. Juise aprikoi.





Näihin ajatuksiin vaipuneena Juise alkoi keskittyä laskeutumiseen johonkin tuntemattomaan kohtaan maanpalloa.










3. USA


Paljon maapallon historiaa opetelleena Juiselle oli tullut selväksi, että USA on planeetan johtava valtio, joten se olisi luonnollinen aloitusmaa – ”tartutaan suoraan härkää sarvista ja tyhjennetään pajatso”. Nämä sanonnat olivat Juiselle tuttuja fraasienopettelukurssilta, jotenkin niiden sanomin tähän kohtaa tuntui oikealta. Alus suuntasi kohti USA:n itärannikkoa illan hämärtyessä. Maan valaistus paljasti, että kannattaisi suunnata itärannikon yläosiin, koska siellä tuntui olevan eniten valoja päällä ja näin ollen eniten ihmisiä hereillä, joiden kanssa voisi alkaa hieroa lähempää tuttavuutta. Alus laskeutui pehmeästi New York nimisen kaupungin laidalla olevalle hiljaiselle kukkulalle. Laskeutumispaikka oli autio, eikä ristin sielua näkynyt paikalla – täydellinen ensikosketus maahan! Kukkula sijaitsi noin 20 kilometrin päässä kaupungin keskustaa. Laitakaupungin kortteleihin olisi vähemmän matkaa. Etäisyys ei kuitenkaan ollut ongelma Juiselle, koska hänellä oli Jahvalandian edistyksellinen teknologia puolellaan. Hän pystyisi liikkumaan todella sukkelaan verrattuna hitaisiin maan kansalaisiin.


Nyt hänen olisi aika täyttää lupauksia eli alkaa kerätä tietoa ja tavaroita maasta. Tarkoitus olisi löytää positiivisia asioita, esineitä – mitä vaan millä Jahvalandian harmaa arki saadaan muutettua. Jo jahvanautin koulutuksessa painotettiin, että parhaat paikat tiedustella ja tarkkailla maan asukkaita ovat tilaisuudet, jossa ihmiset ovat kokoontuneet yhteen ja missä heillä on rentoutunut olo. Näin heidän mielipiteisiinsä ei sekoitu mitään valmiiksi opeteltuja litanioita. Näissä olosuhteissa aidot kommentit ja mielipiteet suorastaan tulvivat ja pursuavat ihmisten suusta. Tällaisiksi paikoiksi koulutuksessa listattiin mm. ravintolat ja pubit. Siellä tarjoillaan nestettä, joka saa ihmiset rennompaan tunnetilaan, joka irrottelee myös heidän puhehermojaan. Eli ei muuta kuin pubia etsimään! Juise surffasi Jaaflella, etsien oikean näköistä olomuotoa ja vaatetusta. Nopeasti löytyi standardinnäköinen kuva USA:n kansalaisesta rennossa pubivaatetuksessa, jota Juise pystyi käyttämään mallina muuntumiseen. Kuvan henkilöllä oli päällään vaaleansiniset tiukahkot farmarihousut, jalassaan teräväkärkiset nahkasaappaat sekä ylävartalossaan valkoinen paita, jonka päällä oli vielä sininen liivipusero. Juise teki pari kohdennettua ajatusta, joilla pystyi muuttamaan ulkonäköään silmän räpäyksessä – box bum – ja muodon muutos tapahtui. Juise on normaalisti ilman karvoja Jahvalandiassa, mutta nyt tuli päälaelle ja leukaan jotain karheaa karvaa, se tuntui aika oudolta. Myös vaatteet tuntuivat jonkin verran kiristävän, Jahvalandiassa kun ei pidetä mitään vaatteita, koska ei ole tarve sellaiselle turhalle ylellisyydelle.




	- No, kaipa näihin vaatteisiin ja tähän olomuotoon tottuu aikanaan. Hieman nämä vaatteet tuntuvat kiristävän jalkovälistä, mutta kaippa näillä mennään. Voisi ehkä tulla maan asukkailla sanomista, jos minulla ei olisi näitä vaatteita ollenkaan päällä, mietiskeli Juise.





Nyt kaikki alkoi olla valmista ensimmäisen asteen yhteyteen maan asukkaiden kanssa – vaatteet ovat tip top, puhekieli on valittu jenkkikieleksi, ei muuta kuin pubia etsimään. Jälleen ajatusta kehiin, ja suit sait ajatuksen voimalla Juise oli New Yorkin esikaupungissa, missä vilkkuivat kadunvarret täynnä punaisia ja muunvärisiä neonvaloja. Tämä väriloisto on kuulemma varma merkki siitä, että lähellä on pubeja. Juise käveli pitkin Madison Avenueta ja oli hieman hämillään, kun menomestoja tuntui olevan paljon ja kaikissa vilkkui toinen toistaan houkuttelevampia valoja.




	
- Iron Pub, tuon pitää olla hyvä menopaikka. Nimikin viittaa rautaiseen paikkaan, tuumi Juise.





Ei muuta kuin rohkeasti ovesta sisään. Juise oli opetellut jokin verran pubiin menon ja pubissa olon protokollaa. Aluksi pitää mennä varmoin askelin pitkän pöydän ääreen, jota baaritiskiksi kutsutaan. Sieltä pitää tilata jotain juotavaa. Lomps, lomps, lomps, Juise käveli varmoin askelin baaritiskille.




	- Well, mitä sais olla, män?





Juisella alkoi syltätä. Koulutuksessa kuivaharjoitteluna tämä meni kuin vettä vaan. Nyt kun oli tositilanne, ei tuntunut tulevan mitään sanoja suuhun, saati sitten tietäisi missä nyt mennään.




	- Hei män, ei tässä oo koko iltaa aikaa oottaa, joten mitäs laitetaan tulemaan?





Juise ei ole eilisen teeren poika, joten hän tokeni suht nopeasti ja aivoissa välähti, että nythän pitää tilata jotain juomaa. Hänellä ei ollut kovinkaan paljon muistikuvia mitä juomia maassa juodaan, mutta välkkynä jahvanauttina hän tajusi käyttää sormia.




	- Söör, tuo tuosta alarivistä, jossa on tuollainen musta etiketti


	- Whatta? Haluutteks te koko viskipullon? Ja vielä Jack Daniel’sia! Boy, sulla taitaa olla jano!





Eihän Juise halunnut paljastaa, että hänellä ei ollut hajuakaan missä mennään, joten hän osti koko pullon. Luottokortin kloonaaminen on ikivanha juttu jopa maapallolla, joten huipputeknologian omaavalle jahvanautille ei ollut temppu eikä mikään tehdä toimiva luottokortti.


Pubi protokollan seuraava vaihe oli sitäkin vaikeampi, kun piti käyttää omia aivoja jo selkeästi enemmän. Eli nyt pitäisi löytää sellainen seurue ja istumapaikka, josta pystyisi ammentamaan mahdollisimman paljon hyvää tietoa maan onnellisuuden lähteistä. Tätäkin oli harjoiteltu jonkin verran koulutuksessa, mutta oli ihan eri tilanne nyt kun oli tosi kyseessä. Juise käveli viskipullon ja lasin kanssa pubin keskipaikkeille ja alkoi vaivihkaa tarkkailla eri pöytäkuntien asukkeja, josko jostain löytyisi istumapaikka. Katse kiinnittyi iloiseen ja suhteellisen äänekkääseen kolmen miehen ja yhden naisen seurueeseen, missä näytti olevan vielä jopa muutama istuinpaikka vapaana. Loosi-sohva oli mukavan oloinen. Istuimena oli hulppea 70 -luvun jo jonkin verran aikaa nähnyt tummanpunainen kulmasohva, johon mahtui istumaan ainakin 6 henkilöä, jos oikein vierekkäin istuisi. Pöytä oli jo nähnyt elämää jonkin verran ja muutama nimimerkkikin siihen oli raapustettu. Pöydän toisella puolella oli kaksi mukavanoloista saman sävyistä nahkatuolia.




	- Haudi, oiskos tässä istumapaikkaa tarjolla, tiedusteli Juise pöytäkunnalta.





Seurue oli niin intensiivisen keskustelun pyörteissä, etteivät heti huomanneet Juisea.




	- Paina nahkaa vaan, män. Kukas sä oot ja mistä tuut, kysyi parrakas mies sohvalta


	- No perkele, nyt tuli moka, enhän mä oo miettinyt yhtään mikä mun nimi olisi, nyt pitää yrittää keksiä nopeesti nimi, etteivät ne tajua, että mä keksin sen kun vie niin aikaa sanoa simppelisti oma nimi, mietti Juise hiljaa itsekseen.


	- Nimeni on Hump, Donald Hump





Juise oli hätäpäissään tempaissut ensimmäisen mieleen tulevan nimen ja muuntanut sitä hiukan. Donaldin nimen hän muisti, kun Donald Trumpille oli syötetty sitä epäonnista DNA:ta edellisillä jahvanauttien reissuilla.




	- HAHAHA! No ei sun koodinumero ainakaan varmaan oo 007, etkä sä varmaankaan tuu Capitol Hillistä tai Valkoisesta talosta, alkoi mies nauraa äänekkäästi ja seurue yhtyi äänekkääseen nauruun.


	
- No perkele, nyt mä taisin iskeä heti todelliseen positiivisuuden kultasuoneen. Kunhan vain tietäis mikä tässä naurattaa näinkin paljon!”.


	- Tänx, istuudun tähän nojatuoliin vaikka. Joo, en oo Capitol Hill -kukkulalta vaan yhdeltä toiselta kukkulalta, tuolta vähän syrjempää laitakaupungilta.


	- Otit sitten Jackin kaveriksi mukaan?


	- Mitääh, onkohan täällä joku näkymätön Jack paikan päällä!!?? En mä ketää oo ottanu mukaa, mitähän toi partajehu oikein horisee?



	- Well, sulla taitaa olla aikas jano, kun otit mukaa koko pullon.


	- Eikus joo, siis jou män, niin mulla on aika jano, mutta kyllä tästä riittää teillekin, sanoi Juise helpottuneena, kun huomasi että pullostahan tässä puhuttiin eikä kenestäkään tai mistään muusta.





Pöytäseurue oli ollut jo aiemminkin hyvässä meiningissä ja viskipullon tuominen pöytää sai aikaan vielä enemmän äänekästä puhetta ja naurun remakoita. Välillä seurueesta lähti joku pois ja tilalle tuli uusia kasvoja. Juise tarkkaili tilannetta ja osallistui myös keskusteluihin, jottei häntä liikaa luultaisi joksikin ihmeen tarkkailijaksi.




	- Kyllä tää tuntuu tosi positiiviselta maalta. Aina kun joku tulee ja siltä kysytään, että ”mites menee” niin aina he vastaavat, että ”tooosi hyvin menee, kiitos”. Oisko niin, että täällä ei mene kenelläkään huonosti? Ei ainakaan kenelläkään tässä pöytäseurueessa! Jotenkin tämä ”koko ajan hyvin menee” -juttu pitäisi viedä mukana Jahvalandiaan, mietiskeli Juise.





Ilta alkoi olla jo siinä pisteessä, että väki väheni pubista. Juisen kunto läheni pistettä, että olisi paras alkaa suunnistamaan alusta kohden. Juise oli maistanut ensimmäistä kertaa väkiviinaa ja meno sekä tunne oli sen mukainen. Juisen matkustaminen pohjautuu ajatuksen voimalla siirtymiseen paikasta toiseen. Maapallo kuitenkin nyt kirjaimellisesti pyöri, kun hän yritti ajatella ja palata alukselle takaisin. Maisemat vaan vilahtelivat ja paikat vaihtuivat, kun Juise yritti kännissä matkustaa ajatuksen voimalla. No, jahvanautti kun on – vaikka alkoholia nauttinut olikin – pystyi hän kokoamaan itsensä ja ajatuksensa. Niin hän kömpi viimein alukseen nukkumaan VITUn suojaamana, ettei paljastuisi mahdollisille maan asukkaille, jotka kukkulalla vaeltelisivat.


Aamu alkoi sarastaa. Juisen päätä jomotti. Tämä oli täysin uusi tunne, minkälaista hänellä ei ole ollut vielä kertaakaan yli 900-vuotisen elonsa aikana. Jahvanauttikurssin teoriapainotteisessa opetuksessa pubi -protokollan mukaan hänen pitäisi nyt juoda vähän väkeviä loiventaakseen pahaa vointia. Juise päätti kuitenkin, että ei ole protokollien orja ja skippasi tuon näennäisesti turhan vaiheen. Ajatuksien olisi hyvä olla terävät, varsinkin kun piti alkaa miettiä uutta matkustuskohdetta ja suunnistaa sinne. Loogiseksi matkustusstrategiaksi Juise päätti ottaa pääsääntöisesti maapallon pyörimissuunnan. Pienen kankkusen rasittamana Juise päätti ottaa rennosti matkustuksen.




	- Vaikka USA on iso maa, niin eiköhän sen tule katetuksi, jos vierailen maan molemmat rannikot, tuumiskeli Juise





Eli länsirannikko tuli hänen ajatuksiinsa. Eikä aikaakaan, kun ajatus konkretisoitui aluksen köllöttelylle Los Angeles nimisen kaupungin pitkällä hiekkarannikolla. Alus tömähti syrjäiseen osaan hiekkarantaa, joka tuntui oivalliselta parkkipaikalta.




	- Enkelten Kaupunki! Täällähän on tainnut käydä jahvanautteja aiemminkin, tuumi Juise. No, siitä on varmaan kauan aikaa, kun viimeksi täällä on jahvalandialainen käynyt, joten paljon on varmaan muuttunut ja tullut lisää sitten viimekäynnin, eli opittavaa löytyy varmaan ihan mukavasti.






Juise kurkisti aluksen ikkunasta ulos. Aamu alkoi sarastaa, mutta rannalla oli jo mukavasti väkeä. Vaatteita heillä tuntui olevan huomattavasti vähemmän päällään toisin kuin pubissa olevilla, mikä Juisea hieman askarrutti. Ihmisillä oli myös kainalossa pitkulaisia lautoja. Ne olivat huomattavasti suurempia ja suipompia kun pubin tarjoilijoiden pyöreät lasinkantolautaset. Nopeasti Juiselle kävi selväksi, että jonkinlainen aalloilla liikkuva kulkuvälinehän se oli, tosin kömpelö sellainen. Juise astui aluksesta ulos ja vaihtoi asukseen pantterinkuvioiset tiukat uimahousut. Jonkin matkaa hiekassa talsittuaan vastaa tuli pienempi maan asukas, huomattavasti pienempi kuin pubissa olleet partasuiset isot köriläät. Hänellä oli pitkät vaaleat hiukset ja ruumiin rakenne oli muodokkaampi ja lihaksikkaampi pubiväkeen verrattuna. Pubissa opitun tapaamisrituaalin rohkaisemana Juise päätti tervehtiä vastaantulevaa kulkuneuvon kantajaa.




	- Haudi, mites menee, kysyi Juise





Yllätys oli suuri Juiselle, kun vastaantulija ei vastannut kuten pubissa kaikki vastasivat toisilleen. Nainen katsoi hiukan pelokkaana ja epäluuloisena Juiseen päin. Uteliaisuus voitti kuitenkin pelon osaksi kiitos Juisen tiikerikuvioisten uimahousujen: ”Tosi hyvin, kiitos”. Juise päätti jäädä seuraamaan, miten naisella luonnistuu kulkuneuvolla ajaminen veden päällä. Nainen näytti olevan ammattilainen laudalla menijä, verrattuna muihin, jotka putoilivat aika ajoin laudan päältä veteen. Kaikilla näytti kuitenkin olevan hauskaa ja hymy oli usealla vallitsevat kasvonpiirre. Tästä Juise päätteli, että kyseessä voisi olla hyväkin matkatuliainen Jahvalandiaan, koska se näytti tuottavan niin paljon iloa. Olisi hyvä kuitenkin tutustua kyseiseen menopeliin vähän tarkemmin, ohjattavuuteen ja muihin strategisiin mittoihin ja ominaisuuksiin.




	- Mädäm, sulla on hieno kulkupeli ja sä käsittelet sitä tosi hienosti, aloitti Juise small-talkin, kun nainen rantaantui aallon tuomana.


	- Tänx, joo mä oon surffannut varmaan 15 vuotta ainakin, kyll tätä on jo oppinu käsitteleen aika hyvin.





Juisea alkoi kiehtoa entistä enemmän ”surffaaminen”, kuten maan asukas termin ilmaisi.




	- Mädäm, ois tosi hienoo jos sä voisit opettaa mua surffaan!


	- Hmm.. mä oon kyllä nyt vapaalla, mutta mulla on kyllä surffauksen opetusfirma -Angel Surfers. Ja voisin ehkä nyt näyttää ainakin perusjutut sulle, miten noustaan laudan päälle ja mikä on perus ständi. Ja mä oon muuten Jane.


	- Jess, jou! Tänx, mun nimi on Donald.





Laudassa oli sen verran kokoa, että Jane pystyi hyvin opettamaan laudankäyttöä siten, että siitä pystyi roikkumaan ja pitämään kiinni kaksikin ihmistä polskuttaen ulapelle ja nousemaan tukevasti laudan päälle. Juise oppi nopeasti laudan käytön taidon ja hymy alkoi levetä aalto aallon jälkeen. Päivän edetessä krapula alkoi hellittämään, joten surffit meni toinen toistaan paremmin. Vaikka Juise on hyväkuntoinen ja treenannut avaruusmatkaa varten fyysisesti todella paljon, alkoi surffaus viemään vähitellen hänen voimiaan. Ihmisen ruumis muutenkin tuntui hieman huonommin rakennetulta verrattuna jahvalandialaisen ruumiinrakenteeseen. Takareisiä alkoi jomottaa niin paljon, että Juisen piti vaivihkaa vinkata Janelle, että pitäisiköhän pitää pieni paussi. Jane ja Juise retkahtivat rantahiekalle ja laittoivat laudan päänsä alle tyynyksi. Juise huomasi tilaisuutensa alkaa hieman udella Janelta minkälainen paikka tämä enkelten kaupunki oikein on.




	
- Mä oon tullut juuri tänne paikkakunnalle, enkä oikein tunne mestoja. Oiskos sulla Jane joitain vinkkejä, mihin tällä kannattaisi mennä, jos haluaisi oikein positiivisen fiiliksen? No, tää sun vieressä oleminen on kyllä tosi nastaa, mutta siis mikä ois toiseksi coolein paikka?





Juise oli jo näinkin lyhyen oleskelun aikana maassa oppinut uusia tunnetiloja ja taitoja. Tämä mielistely ja flirtti oli myös uusi taito, josta hän oli hyvinkin ylpeä.




	- Well Juise, mä oon otettu ku sä tollasii puhut, mähän oikein punastun!





Juise oli ottanut olomuodokseen oikean länsirannikon vaaleatukkaisen ja lihaksikkaan ruumiinrakenteen. Naamaksi hän oli valinnut suhteellisen puoleensavetävät kasvonpiirteet, joten sekin taisi olla osasyynä, miksi Janella alkoi tulla punaa poskipäihin.




	- Ai Jane punastuu, onkohan sillä palamassa iho? Hetiköhän mä nyt vahingoitin maan asukasta!






Jahvanauttikoulutuksessa oli painotettu vakaasti, että missään nimessä ei saa vahingoittaa maan asukkaita!




	- Onkos toi punastuminen vakavakin juttu ja millaisii vammoja siitä voi tulla? Voinks mä jotenkin auttaa sua?


	- HAHAH! Sä oon hauska Donald, mistä sä revit noita juttuja? No, jos sä haluut Losissa positiivisii fiiliksii, niin sun pitää ehdottamasti mennä Disneylandiin.


	- Maan asukkailla tuntuu olevan erikoinen tapa kommunikoida. Ne ei tunnu aina vastaavan suoriin kysymyksiin järkevänlaisesti, mutta eiköhän näihin totu aikanaan, pohdiskeli Juise.





Koulutuksessa oli painotettu, että maan asukkaisiin ei saisi kiintyä liian paljon. Tämän opin Juise muisti ja päätti olla pyytämättä Janea oppaaksi Disneylandiin, koska Juisella alkoi olla tuntemuksia Janea kohtaan. Rinnassa kihelmöi ja sydän tuntui hakkaavan aika moisella tahdilla, kun hän katsoi Janen upeisiin sinisiin silmiin ja punaisiin poskiin. Juise epäili voisikohan tuo Janen punastumistauti aiheuttaa hänellekin oireita? Paras vain kiittää kauniisti Janea surffauksen aakkosten opettamisesta ja lähteä yksin kohti Disneylandia.


Ajatusmatkustus on jännä juttu. Juise pinnisti jälleen aivonystyröitä ja mietti Disneylandia. Ja viuh, vain sekuntien jälkeen hän tömähti Disneylandin portille. Lapsiperhe sattui olemaan juuri läheisyydessä ja perheen nuorimmaisin huomasi, että kuin tyhjästä eteen ilmestyi pantterikuviohousuinen surffaaja.




	- Kato äiti, Tarzan! Aieeieieieieee! Lapsi alkoi iloisena imitoimaan Tarzania ja lyömään käsiä rintaan.





Juise ei ollut lähtötohinassa huomannut vaihtaa olomuotoaan Disneylandin asiakkaaksi paremmin sopivaksi. Nyt tämä olomuoto näytti tuottavan muille ihmisille iloa ja muutenkaan asu ei tuntunut olevan sopimaton. Niinpä Juise päätti pitää uimahousuasunsa ja uuden nimen, Tarzan.


Sisäänmenoportin läheisyyteen asteltuaan Juisea kohti tuli nainen kiivain askelin. Juise oli hieman hämillään. Miksiköhän tuo pukuun sonnustautunut asiallisen näköinen nainen lähestyy häntä noinkin kiivain askelin? Olisiko hänen olemuksessaan kuitenkin jotain, mikä ei ole soveliasta?




	- No vihdoinkin, et ole kuin vain ’vähän’ myöhässä! Teidänhän piti tulla jo heti aamusta ja nyt on jo iltapäivä pitkällä.


	- Ööö, hmmm, joo, nii, mumisi Juise hieman hämillään miettien missä tässä oikein mennään nyt, mitähän toi nainen horisee…


	
- No vaikka Tarzan oletkin, niin ei tarvitse vielä alkaa imitoimaan viidakon kieliä, vasta sitten kun aloitat työt tuolla Tarzanin Treehousessa.


	- Mennäänhän nyt ripein askelin tuonne Viidakko - osastolle. Otithan verokortin mukaan kuten oli puhetta?





Nainen oli Disneylandin rekrytoinnista vastaava henkilö. Tarzania näyttelevä henkilö oli sairastunut ja hänen tilalleen oli rekrytoitu vara Tarzan. Juise oli edelleenkin hieman hämillään mistähän tuo nainen tunsi hänet. Mutta ei kuitenkaan niin hämillään, etteikö hän pystyisi toimimaan radikaalisti ja nopeasti. Hänen ajatuksen voimalla toimiva kloonausteknologia loi pikaisasti verokortin. Niukka asuste kuin oli, niin verokortti piti laittaa ainoaan taskun oloiseen paikkaa, eli pantterinkuvioisten uimahousujen sisään. Eihän se voi yhtäkkiä vaan ilmestyä käteen. Nainen kyllä huomaisi tuollaisen kummallisuuden. Juise kaivoi housujensa kuvetta ja ojensi verokortin naiselle.




	- Kas tässä tämä verokortti.


	- Watta fuck, man! Nimellä Tarzan! No joo, täytyy myöntää, että hyvän feikkiverokortin oot tehnyt. Tää on varmaa jotain sun huumorii? Oot niin vaaleeihoinen ettet varmaan oo ainakaan tullut Mexicosta laittomasti rajan takaa. No, voit tuoda oikeen verkokortin huomennakin.





Juise hieman ihmetteli olisiko kloonauskoneeseen tullut jokin vika, kun nainen oli jostain syystä tunnistanut verokortin olleen tekaistu. Tai sitten olisikohan tuohon pitänyt sittenkin keksiä jokin sukunimi lisäksi, eikä vain pelkkä Tarzan…




	- Niin, sinullahan oli sirkustaustaa, työ tosiaan vaatii hiukan ketteryyttä ja liaanilla kiikkumista ja heilumista.





Nyt Juiselle oli alkanut hahmottua, että hänhän oli menossa töihin, varsinkin kun nainen oli pyytänyt häneltä verokorttia. Jaafle hakukoneeseen oli tallennettu iso määrä maan asioita ja sieltä Juise oli löytänyt tuon verokortti termin, siitä oli tehty oikein oma Jahvapedia sivusto.




	- Tässä tämä sinun työpaikka nyt sitten on. Tuossa on köysi, jota pitkin voit kiivetä tuonne Treehouseen. Myös tikkaat on viritetty tuonne hieman piiloon, voit käyttää niitäkin niin ettet väsytä itseäsi liikaa. Ja välillä voit tulla tänne alas ja jutella asiakkaiden kanssa. Eli ei muuta kuin työn iloa! Ja muista sitten tulla huomenna ajoissa heti 9AM.





Toimenkuva tuli selväksi Juiselle. Nainen tuntui melkoisen pätevältä rekrytoijalta ja työhön perehdyttäjältä. Juise otti kiinni liaanista ja pelkin käsivoimin kiskoi itsensä Tarzanin puutaloa muistuttavaan kopperoon ällistyttävän nopeasti. Kiipeämistä oli kuitenkin lähes 10 metriä ylöspäin, mutta Juise oli ylhäällä vain muutamassa sekunnissa.




	- Whaaat??!! Sä oot tosin notkea ja nopea. Sulla taitaa olla huippu-urheilijataustaa, kun noin näppärästi ja nopeesti osaat kiivetä köydellä!





Nainen poistui toimistolle jatkamaan muita töitä. Hän oli onnellinen saatuaan noinkin pätevän työntekijän rekrytoitua. Juise ei ollut suunnitellut varsinaisesti menevänsä töihin tällä maahan suuntautuneen tutkimusmatkansa aikana, mutta ehkä tämä voisi osaltaan auttaa löytämään positiivisia asioita ja esineitä. Väkeä oli alkanut kerääntyä Treehousen juurelle. Ihmiset töllistelivät ylöspäin ja yrittivät nähdä vilauksen Tarzanista tai joistain muista elollisista olioista siellä.




	- No, täällä sitä nyt ollaan töissä. Mitäköhän tässä nyt pitäisi sitten leipänsä eteen tehtävän?






Tuo oli yksi niistä koulutuksessa opetelluista fraaseista, joka muistui jotenkin maagisesti mieleen ja tuntui sopivan hyvin tähän kohtaan. Työn teko Jahvalandissa ei todellakaan ollut tuttua puuhaa, koska siihen ei ollut mitään tarvetta. Nyt Juisen piti pinnistellä toden teolla, jotta selviytyisi tästä hänelle annetusta vaativasta työstä. Hän oli jo portilla huomannut, miten hienosti se nuori poika oli matkinut Tarzania, joten Juise päätti toistaa sitä.




	- Aieeieieieieee! Ja tämän lisäksi rinnan hakkaamista rystysillä.





Tätä hän jatkoi usean tunnin ajan, aina välillä kiiveten nopeasti köydellä alas ja ylös. Lapsilla oli todella hauskaa ja he taputtivat iloisesti käsiään yhteen pyytäen Tarzania kiikkumaan yhä uudelleen ja uudelleen ylös ja alas.


Ilta läheni jo vauhdilla ja väki väheni Disneylandissä. Juise alkoi olla aika puhki Tarzanin roolissa esiintymisestä. Kohta olisi aika jättää Disneyland ja tämä pesti. Juisea vähän harmitti, että hänen piti lopettaa hyvin alkanut Tarzanin ura. Ja rekrynainenkin varmaan tulisi pettymään, kun Tarzan on jälleen kateissa ja joutuu etsimään uuden Tarzanin. Ajatus siirtyä avaruusalukseen kiiri Juisen päähän ja viuh vuih, Juise oli rantahietikolla avaruusaluksensa vieressä. Olisi aika laittaa päivä pulkkaan ja tehdä viimeisimmät muistiinpanot. Jahvexcel on työkalu, johon voi tallentaa kaikkia muistiinpanoja pelkän ajatuksen voimalla. Avaruusaluksen ruuma alkoi täyttyä hyvistä positiivisuustuotteista, joita voisi sitten Jahvalandiassa esitellä: viskipullo, surffilauta, pantterikuviouimahousut, muutama mainitakseen. Nyt pystyi hyvillä mielin laittaa nukkumaan ja alkaa suunnitella matkaa eteenpäin.


Aamulla Juise heräsi auringon alkaessa paahtaa ja lämmön kohotessa avaruusaluksen sisällä. Juise oli alkanut huomata muutoksia itsessään. Mitä pidempään hän oli ihmisen olomuodossa, sitä enemmän hän alkoi saada ihmisen biokemiallisia ominaisuuksia. Jahvalandialaisten biologia on huomattavasti kehittyneempi. Heidän ei esimerkiksi tarvitse syödä läheskään yhtä usein kuin maan asukkaan. Tästä seurauksena myöskään kuona-aineita – eli suoraan sanottuna paskaa ja virtsaa - ei kerry kehoon läheskään niin tiheään tahtiin verrattuna maan asukkaiden biologisen kellon rytmiin. Voi kulua jopa kuukausi, että jahvalandialaisille tulee tyhjennystarve. Ja tyhjennyskin on helppoa, ei muuta kuin kompaktin kökkäreen ottaminen keholuukusta ja laittaminen roskiin. Kökkäre ei haise ja sen olomuoto on muutenkin kiinteä, joten prosessi on erittäin helppo ja siisti. Juise huomasi, että hänen alapäässään oli alkanut tuntua kovaa painetta ja jopa kahdesta paikkaa. Juise oli kyllä opiskellut maan biologiaa jahvanautti koulutuksensa aikana, mutta biologia ei ikinä ollut hänen lempiaineitaan, joten hän lintsasi usealta tunnilta. Juise lähti kävelemään rantabulevardia pitkin. Hän oli huomannut, että maan asukkaat pukeutuvat tällä alueella T-paitaan ja Bermuda -shortseihin. Niinpä Juise vaihtoi pantterikuvioisen vaatetuksensa enemmän ranta-asukkien vaatetusta muistuttavaksi. Juise päätti kysyä ensimmäiseltä vastaantulijalta, miten hänen tulisi toimia tässä hätätilanteessa. Tämä olisi nopein tapa, sillä paine alkoi olla jo aika sietämätön. Vastaan tuli ensimmäisenä vanha herrasmies.




	- Anteeksi vaan, mutta minulla on erittäin suuri paine tuolla alapäässä, joten mitähän minun pitäisi tehdä?


	- Mene hyvä mies vessaan!


	- Ai, vessaan, missähän sellainen olisi?


	- No, tuossa 100 metrin päässä on esimerkiksi hyvä kuppila, josta saa hienoa aamupalaa ja siellä on myös vessa.





Juise kiitti miestä ja sujahti ajatuksen nopeudella kuppilaan sisään, sillä nyt oli jo kiire ja hätä kasvoi vaan koko ajan. Kuppilassa oli muutamia asiakkaita. Myyjä oli parikymppinen nuori neitonen. Hän surffasi kännykällä, koska asiakkaita ei ollut kovinkaan paljon ja kiirettä ei pitänyt.




	- Hello, mädäm, missähän teillä on täällä vessa, mulla on hätä tuolla alapäässä!


	
- Well, vessa on kyllä vain maksaville asiakkaille.





Nyt Juisella alkoi olla jo kiire vessaan ja keinot sekä aika alkoi olla vähissä.




	- Mä voin tilata teiltä aamupalan, mutta mun pitäis tosiaankin ekana päästä vessaan.


	- No, vessa on tuossa käytävällä vasemmalla. Tuu sitten heti toimituksen jälkeen tilaamaan se aamupala.





Juise otti nopeat askeleet vessaa kohden. Vessassa oli toinenkin mies yhdessä kolmesta vessakopista. Juise meni vapaaseen koppiin. Häntä hieman ihmetytti, miksiköhän hänen oli pitänyt tulla tyhjentämään itsensä tällaiseen koppiin. Jahvalandiassa toimituksen pystyi tekemään paikassa kuin paikassa ja ilman mitään huomiota. No, enempää miettimättä erilaista tyhjennysprosessia hän laski housunsa alas ja samalla hetkellä pulpahti takimmaisesta tyhjennysaukosta kökkäre, jonka hän otti jahvalandialaisen tottunein elkein käteensä. Kökkäre ei todellakaan muistuttanut jahvalandialaisten vastaavaa siistiä ja kiinteää kökkärettä. Se haisi ja oli muutenkin vetelähkö.




	- Ei helvetti, tämähän haisee tosi pahalle ja tämä pursuaa muutenkin sormien välistä lattialle, mietti Juise tuskaisena.





Paine vaan kasvoi ja se ei jäänyt viimeiseksi kökkäreeksi. Juise ei jäänyt kuitenkaan neuvottamaksi, vaan päätti kurkata viereisen miehen toimitusta, miten tämä eriskummallinen tyhjennys pitäisi tehdä. Vessakoppien yläosasta pääsi kurkistamaan toisiin koppeihin. Juise kurkotti viereiseen koppiin, jossa mies seisoi pöntön äärellä ja oli juuri valmistautumassa pienemmän hädän toimitukseen. Mies kuuli ääntä päänsä yläpuolelta ja huomasi Juisen kurkkivan sieltä.




	- Mitä vittuu sä teet mies siellä, ooks sä ihan perverssi?


	- No sorry, mä vaan en oikein tiedä mitä mun pitäis tehdä ja aattein katso mallia sinusta.


	
- Ooks sä ihan vajaa! Istu siihen pöntölle ja nautiskele, tyhmä! Ja käytä sitä perkeleen paperia siinä telineessä. Sun kätesihän ovat ihan paskassa! Ja muista sitten pestä kätesi, kun lopetat, tollo!





Mies hermostui ja pelästyi kurkistelusta. Hän päätti näyttää Juiselle, että hänen kanssaan ei kannata alkaa ryppyillä. Mies keräsi painetta ja tähtäsi suoraan pöntössä olevaan veteen, yrittämättä yhtään tähdätä pöntön reunaosiin. Mies sai aikaan sen verran äänekkään lorinan pönttöön, että viereisen vessahuoneen hörähtänyt asukki ei todellakaan uskaltaisi alkaa rettelöimään hänen kanssaan – hän tunsi itsensä oikein machomieheksi, kun hänen kusensa piti sellaista ääntä! Juise kiitti miestä ja teki työtä käskettyä. Nyt hän huomasi mikä tämän vessan tarkoitus on ja miksi maassa on tällaisia erillisiä yksiöitä, johon voi käydä tekemässä tarpeensa. Juise teki täystyhjennyksen molemmista tyhjennysaukoista. Hän huomasi myös, että tämä tyhjentäminen tuotti jonkinlaista nautintoa, varsinkin kun tämän tekee tällaisen hädän vallassa. Tämä oppi pitää ehdottomasti vielä Jahvalandiaan jossain muodossa, tuumiskeli Juise.


Nyt kun tyhjennykset oli tehty tuli aika täydennyksille. Juise asteli tarjoilijan luokse tekemään aamupalatilauksensa kuten he olivat aiemmin sopineet. Juise ei ollut aiemmin vielä tilannut mitään ruokaa maassa ollessaan, joten häntä hieman jännitti mitenköhän tämä menisi ja mitä hän söisi.




	- Mitä sais olla?


	- Mitäs teillä on tarjolla, tiedusteli Juise.


	- Tuolla seinällä on lista ja osista on myös kuva mitä ateria pitää sisällään.





Juisella ei ollut hajuakaan vaihtoehdoista. Jahvalandiassa ainoa merkitsevä asia ruoassa oli sen kompaktius ja ravintosisältö. Maulla ei ollut mitään väliä Jahvalandiassa.




	
- Kuinkahan paljon ravintoarvoja kussakin ateriassa on, tiedusteli Juise myyjältä.


	- Öö, saman verran varmaan niissä kaikissa on, vastasi myyjä vähän epäluuloisesti Juisea katsoen.





Koska Juise ei saanut kummoisempaa vastausta ravintomääristä, piti hänen keksi jokin toinen kriteeri millä valitsisi aterian. Yksi ateria muistutti hämärästi Jahvalandian historiallisia kulkuvälineitä ja hän päätti valita kyseisen aterian.




	- Otan tuon aterian, mikäs sen nimi onkaan, joo ton Juustohampurilais -aterian ja mahdollisimman ravintorikkaan juoman siihen päälle.


	- Et taida olla dieetillä, tarjoilija hymyili Juiselle.





Juise oli vielä Tarzanin ruumiissa, joka oli aika lailla kehonrakentajan näköinen. Tarjoilija oli lopettanut kännykkäsurffauksen ja keskittyi nyt toden teolla Juisen aterian tilaukseen.




	- Se tekee 8.50 dollaria, kiitos. Tuon aterian pöytää, kun se on valmis.





Juise maksoi ja istuutui pöytään odottamaan. Täydennysprosessi, jota maassa syömiseksi kutsutaan, oli tyhjennysprosessia huomattavasti helpompi. Ei tarvinnut kuin kahmia kaksin käsin ruokaa suuaukkoa kohden. Syöminen ei kyllä Juisella mennyt ihan kaikkien sääntöjen mukaisesti. Osa ruoasta valui ohi suun, suurimman osan kuitenkin suuntautuessa suuaukosta sisään. Tarjoilija oli varma, että Juise oli tullut kaupunkiin jostain lähialueen karjatilalta ja kiinnostui Juisesta entisestään. Juise huomasi sivusilmällä, miten muut asiakkaat söivät ja hän hiljensi tahtia ja mätti ruokaa hallitummin ja hitaammin. Ruoan maku oli jotensakin taivaallinen Jahvalandian mauttomiin ruokakapseleihin verrattuna. Juise päätti, että tämä esihistoriallista lentävää lautasta muistuttava lounas kloonataan ja otetaan avaruusalukseen mukaan kotiin vietäväksi. Juise kiitti tarjoilijaa upeasta ateriasta ja päätti kävellä avaruusalukselle. Kävellessään hänellä alkoi olla tunne, että tämä paikkakunta on taidettu nyt nähdä ja olisi aika jatkaa matkaa.


Juise oli jahvanautti -koulutuksen aikana perehtynyt myös historiaan ja tiesi, että nyt ollaan lähellä yhtä Jahvalandian historiallista ja traagista paikkaa. New Mexicon osavaltio on aika lähellä ja siellä oleva Roswell niminen pikkukaupunki. Kyseisen kaupungin liepeillä tapahtui Jahvalandian avaruushistorian yksi traagisimmista onnettomuuksista vuonna 1947 maapallon aikaan. Tuolloin avaruusalus syöksyi maahan ja kuusi jahvanauttia menetti henkensä. Juise päätti kunnioittaa surmansa saaneita legendoja ja piipahtaa Roswellissa. Juise astui sisään avaruusalukseen. Ennen kun hän alkoi miettiä uutta määräpäätä siirtymismielessä, tuli hänelle hieman outo tunne, jota taidetaan maassa sanoa kaihoksi tai vastaavaksi. Juise oli jo aavistuksen verran kiintynyt paikkakuntaan ja tuntui, että voisihan täällä ehkä jopa vaikka asua. No, tällainen ei tullut kuitenkaan kuuloonkaan, koska Juisella oli tärkeä avaruuden tutkimusmatka pahasti kesken. Niinpä hän unohti nämä harhaiset ajatukset ja pinnisti ajatukset Roswell nimiseen pieneen paikkakuntaan ja siellä olevaan historialliseen onnettomuuspaikkaan. Woof, avaruusalus singahti nopeasti muutaman osavaltion yli ja laskeutui niitylle, onnettomuuspaikan läheisyyteen. Juise käveli kukkulan päälle nähdäkseen onnettomuuspaikan. Aluksi ei näkynyt mitään eloa missään. Sieltä hän kuitenkin näki alhaalla kukkulan juurella eliölauman, joilla oli poikkeuksellisesti neljä jalkaa ihmisten kahden jalan sijasta. Sen verran Juise oli ollut koulussa hereillään, että tunnisti oliot lehmiksi. Niinpä Juise muuttui lehmäksi, jotta pystyisi tekemään lähempää tuttavuutta alhaalla laiduntavien nelijalkaisten kanssa. Juise lähestyi laumaa. Laumasta erottui yksi lehmä hiukan muista. Se oli hiukan isompi ja rohkeampi kuin muut lehmät. Kyseessä taisi olla alfa-lehmä tai beta-lehmä, Juise ei ollut termistä ihan varma. Myös lehmien kieli oli jonkin verran tuttu Juiselle, olihan koulutus ollut kuitenkin niin pitkä ja perusteellinen, jona aikana hän oli omaksunut yhtä sun toista. Juise lähestyi laumaa ja erityisesti suurinta lehmää.




	- MÖÖÖI, sua en oo nähnykkään näillä niityillä aiemmin. Mä oon Mansikki, kukas sä oot ja mistä tulet?


	- MÖÖI, MÖÖI. Mä oon Juisekki. Tulin tuolta kukkuloiden takaa, tuolta naapurilaumasta.





Juise oli jo aika välkky ja nopea keksimään nimensä itselleen. Mansikki tuntui todella määrätietoiselta ja viisaalta lehmältä, jolta voisi yrittää lypsää tietoa tuosta historiallisesta onnettomuudesta.




	- MUUU, ajattelin tulla käymään täällä teidän lauman luona. Olen kuullut, että täällä teidän laitumilla on joskus tapahtunut jonkinlainen onnettomuus. Se kiinnostaa mua.


	- MUUU, juu. Mun iso-iso-iso-iso-iso ... tais olla vielä iso-iso-äiti, hän oli silloin täällä paikanpäällä. Juuri tälle kukkulan kyljelle rysähti taivaalta jokin pyöreä lautasen muotoinen esine. Se raahautui pitkän matkaa maassa ja tuhosi aikalaille meidän laidunmaata syömäkelvottamaksi pitkäksi aikaa.





Mansikilla oli yllättävän paljon tieto tapauksesta, paljon enemmän mitä ihmisillä konsanaan. Juise kuuli mm., että paikalle kuolleet oliot vietiin armeijan kuorma-autoilla pois. Samoten aluksen kaikki tuhoutuneet osat kerättiin todella tarkasti talteen. Juisea vähän ihmetytti miksi ihmisillä ei ollut läheskään näin seikkaperäistä tietoa. Haikeus valtasi Juisen mielen, kun vieras lehmä kertoi hänen kollegoiden viimeisestä taipaleesta. Keskustelun aiheet ryöppysivät laidasta laitaan. Mansikilla tuntui oleva patoutuneita puheentarpeita. Nyt kun hän tapasi uuden lehmän, niin juttua tuli solkenaan.




	
- MÖÖÖ, semmoinen asia sitten, että tätä meidän laumaa piirittää näillä niittykulmilla MASO -sonni. Se sanoo, että sen nimi tulee Mahti Sonni -lyhenteestä. Me kuitenkin lausutaan keskenään se nimi MAHO:ksi, MÖHMÖHÖHHÖH, nauroi Mansikki ja koko lauma yhtyi nauruun.





Juisekki ei oikein ymmärtänyt lehmälauman sisäpiirihuumoria, mutta yhtyi kuitenkin lauman naurunremakkaan.




	- MUUU, sun kannattaa olla sitten varovainen, kun se tulee tänne. Sä oot kuitenkin tuollainen lehmäkaunotar ja uusi turpa, joten MAHO voi kiinnostua sinusta ehkä liikaakin, ymmärräthän... Sun kannattaa vaan olla mahdollisimman rauhallinen, etkä noteeraa sitä yhtään.





Juisekki ei oikein ymmärtänyt miksi joku random Sonni kiinnostuisi tällaisesta avaruudesta tulevasta lehmästä. Hän kuitenkin myötäili lauman neuvoja.


Lauma nauroin niin kovaan ääneen, että lähellä lepäämässä ollut MASO -sonni heräsi ja kiinnostui lehmälaumasta ja syystä miksi ne nyt siellä noin kovaan ääneen naureskelivat. MASO kiipesi kukkulan päälle. Näky oli uljas, olihan kyseessä kuitenkin yli 800 -kiloinen mustanpuhuva sonnin järkäle. Sonni laskeutui nopeaa laukkaa kohti laumaa. Se bongasi heti uuden viehkeän lehmän. Juisekki muisti lauman neuvot ja kääntyi heti poispäin MASO -sonnista. Jostain syystä Juisekki ei kuitenkaan osannut tehdä oikeita toimenpiteitä, sillä viehkeän lehmän peräpään näyttäminen kiimaiselle sonnille oli selkeä viesti MASOlle. Tump, rämps...




	- MÖÖÖÖ, parkaisi Juisekki!!





Juisekin päälle tömähti 800 kiloa silkkaa lihasta – no ehkä osa myös läskiä. Molemmille puolille Juisekin lapoja ilmestyi Sonnin sorkat pitäen pihtiotteessaan lehmä -poloista. Ennen kuin MASO pääsi tekemään muita temppuja, Juisekki nousi salamannopeasti ja valtavalla voimalla etujaloilleen. Siinä silmänräpäyksessä MASO lensi laajalla kaarella ilmaan ja tömähti maahan jalat taivasta kohden sojottaen. MASO ei ollut vielä koskaan kokenut vastaavaa, joten hämmennys ja ehkä pelkokin valtasi sonnin mielen. Pienen tauon jälkeen lehmälauma tokeni hämmennyksestä ja remahti vielä suurempaan naurunremakkaan. Juisekki huomasi ajan koittaneen ja päätti vaihtaa maisemaa. Hän kiihdytti vauhtinsa lehmälle epänormaaliin nopeuteen ja oli hetkessä kukkulan päällä. Hän loi ylvään katseen laumaan ja surkeana vikisevään MASO - sonniin. Sen jälkeen Juisekki poistui tyynein askelin kukkulan taakse – lehmien legenda oli syntynyt, jota tultaisiin muistelemaan vielä usean lehmäsukupolven ajan. Tästä tapahtumasta Juise päätti kuitenkin vaieta, tilanne oli kuitenkin se verran nolo hänen kannaltaan. Eli juisexceliin ei muistiinpanoja tullut, eikä avaruusaluksen ruumaankaan tullut mitään täydennystä. Lehmänä olo sai toistaiseksi loppua. Juise muuntautui jälleen takaisin ihmiseksi. Aluksen ohjaaminenkin on helpompaa, kun on kädet, vaikka käsiä ei kovin paljoa tarvi käyttää lähes täysautomatisoidussa avaruusaluksessa. Nyt kun matka oli jatkunut etelään päin, Juise ajatteli jatkaa matkaa samalla kurssilla vielä etelämpään. Hän jäi ajatuksiin seuraavasta matkakohteestaan.

